|  |  |
| --- | --- |
| KERTÉSZ PÉTER  Erdőmérnöki szak Osztatlan, 13. félév  Nyugat-magyarországi Egyetem Erdőmérnöki Kar |  |

Témavezető:

|  |
| --- |
| Dr. Király Géza  egyetemi docens, NYME EMK |

Soproni zöldfelületek elemzése hiperspektrális felvételek alapján

A városok életterét leginkább a zöldfelületek határozzák meg. Ezeknek a területeknek a számbavétele, egészségügyi állapotának figyelemmel kísérése hazánkban gyerekcipőben jár, Sopronban pedig teljesen hiányoznak ezek az adatok. (A város 2010–2015 közötti környezetvédelmi programjában azonnal megvalósítandó célként tűzték ki a zöldterületek nyilvántartásba vételét.) Ilyen jellegű adatok hiányában „a biológiai aktivitásérték nem számítható ki, ezért egyes településrendezési feladatoknál a jogszabály szerinti eljárás nem követhető.” (Nyugat-Magyarországi Egyetem, 2009)  
Ebben a kutatásban közigazgatásilag Sopronhoz tartozó zöldfelületeket vizsgálunk egy nagyon korszerű távérzékelési adatforrás, egy légi hiperspektrális felmérés adatai alapján. Ezen felvételek – reményeink szerint – alkalmasak nemcsak a zöldfelületek nagyságának és területi eloszlásának meghatározására, hanem ezen zöldfelületek minőségi jellemzésére is.  
Munkám során a zöldfelületek területi térképezése megtörtént, ami hiperspektrális felmérés adatai mellett multispektrális műholdképek alapján is létrejött.  
Az így létrejött zöldfelületeket osztályoztam egészségi állapot szerint. Ehhez az ENVI által is ismert vegetációs indexeket használtam, amelyek közül a „módosított Egyszerű Arány index” (modified Simple Ratio Index) bizonyult legjobbnak.  
A kutatás a „Szellemi, szervezeti és K+F infrastruktúrafejlesztés a Nyugat-magyarországi Egyetemen” című projekt „A városi öko-környezet komplex vizsgálata a nyugat-dunántúli régióban” című (TÁMOP 4.2.1/B-09/KONV-2010-0006.) alprojektjének keretein belül jött létre.